Tisztelt Polgármester Úr! Tisztelt Önkormányzat!

Beszámoló az MVSE 2020. évi működéséről:

Az MVSE alapvető céljának tűzte ki a 2020-as évben, hogy jogilag is működőképessé válhasson, az egyesületekre vonatkozó új szabályoknak megfelelően működjön. Ennek megfelelően közgyűlés (2020.10.30.) összehívása után

* az egyesület új törvényre történő áttérése,
* az új tisztségviselők megválasztása megtörtént és az
* új alapszabály elfogadásra került.

Az egyesület működési területe ebben az évben javarészt a vízi sportrészleg működésére terjedt ki. Terveink között szerepel a közösségi sportélet fejlesztése településünkön, bár működik más sportegyesület is településünkön.

Tájékoztatjuk az Önkormányzatot, hogy a 2020-ban a Mozdulj Világos Sport Egyesületnek több mint 55 bejegyzett tagja van. Ezenkívül több bejegyzett tagunkkal együtt tagjaink családtagjai és ismerősei használták egyesületünk tulajdonában lévő felszereléseket a nyári hónapokban. Tehát bátran állíthatjuk, hogy az itt nyaralók és élők közül több száz embert megmozgatott egyesületünk.

A több mint 55 bejegyzett tag egyharmada helyi (egész évben Balatonvilágoson lakik) és kétharmada nyaralótulajdonos. Vízi sportolás céljából motiváltabbak a nyaralótulajdonosok (családtagjaikkal, ismerőseikkel együtt), mint a helyi tagok, családok.

2019-ben a tagok kevesebb mint 20%-a volt új, idén viszont a tagok több mint a 30%-a új tag. Ez azt mutatja, hogy nagyon nagy az érdeklődés a helyi vízi sportolás iránt. 2019-ben a tagok 28 %-a volt olyan egyesületi tag, akik saját felszerelést nem tároltak a tárolóban, de az egyesületi felszereléseket (tagdíjuk befizetése után) ingyen használták. Ez a szám 2020-ra szinte megduplázódott. Az újonnan belépő tagok alapvető célja nem a vízi sporteszközök tárolása, hanem az egyesület tulajdonában lévő eszközök rendszeres (akár minden napos) és ingyenes használata egy sportszerető és barátságos társaságban.

2020-ban is többen jelentkeztek, hogy szeretnének egyesületünkbe belépni és saját felszereléseiket tárolni. Sajnos több jelentkezőt (javarészt helyi nyaralótulajdonosokat) kellett visszautasítani, mert nem tud az egyesület több férőhelyet biztosítani a felszerelések tárolására. Az évek óta rendszeresen megrendezett tavaszi karbantartás (rendrakással és takarítással együtt) után sem maradt elegendő hely az összes jelentkezőnek. Erre megoldást kell találni 2021-ben.

A csütörtöki nyílt napok továbbra is népszerűek. Még mindig óriási meglepetésként élik meg az odalátogatók, hogy nem kell fizetni a vízi eszközök használatáért. A csütörtöki napok mellett 2020-ban megrendezésre került programjaink egyesületünk lelkes tagjainak köszönhetően:

* SUP verseny (2020.08.08.)
* SUNSET - SUPFIRE (2020.08.20.)

Mindkét rendezvény nagyon egyedülálló és emlékezetes élményt adott résztvevőknek, odalátogatóknak.

Tagjaink közül kiemelkedő néhány nyugdíjas korú tagunk, akik Aligán töltik a nyaraikat és a családtagjaikat is erre biztatva már több ingatlan megvételét szorgalmazták hozzájárulva ezzel az ingatlanpiac forgásához. Emellett egyesületünket is nagyobb létszámban képviselik.

Évente többször, tavasztól őszig mindenképp a tagokkal közösen nagytakarítást és karbantartást/felújítást végzünk az épületen és a kezelésünkbe tartozó mosdón. Itt mindig van tennivaló, a törött WC ülőkék cseréje, a lefolyók dugulás elhárítása, az elromlott öblítőtartályok javítása a zárak kilincsek cseréje szinte folyamatos.

Tervek szerinti kamera rendszer telepítéssel szeretnénk fellépni a jogtalan használók, a vandalizmus ill. a mindig aktuális szemetelés ellen.

A tárolóban alapvetően az eszközök praktikusabb/helytakarékosabb tárolását célzó felújítást, átalakítást végezzük el évről évre. A bejárat mellé kerékpártárolót tervezünk 2021-re.

Köszönjük, hogy az Önkormányzat is hozzájárul, hogy településünk lakosai, nyaralótulajdonosai vagy az itt nyaraló családok több élményt szerezhessenek a vízi sportolásban. Támogatásukban továbbra is bízunk.

Köszönettel:

Pernecker Judit

MVSE elnök